b'\n_START_ARTICLE_\nRoman Vopat\n_START_SECTION_\nPelaajaura\n_START_PARAGRAPH_\nVopat pelasi ensimm\xc3\xa4iset miesten pelins\xc3\xa4 kaudella 1993\xe2\x80\x9394 Litv\xc3\xadnovissa, jota edusti seitsem\xc3\xa4n ottelun verran. Kauden j\xc3\xa4lkeen St. Louis Blues varasi h\xc3\xa4net numerolla #172 vuoden 1994 NHL:n varaustilaisuudessa. Saman vuoden kev\xc3\xa4\xc3\xa4n\xc3\xa4 Vopat edusti T\xc5\xa1ekki\xc3\xa4 alle 18-vuotiaiden EM-kilpailuissa ja voitti pronssia. _NEWLINE_Vopat siirtyi kaudeksi 1994\xe2\x80\x9395 Pohjois-Amerikkaan ja pelasi kauden l\xc3\xa4hinn\xc3\xa4 WHL:ss\xc3\xa4. H\xc3\xa4n pelasi my\xc3\xb6s IHL:n pudotuspeleiss\xc3\xa4 kev\xc3\xa4\xc3\xa4ll\xc3\xa4 1995. Kaudella 1995\xe2\x80\x9396 Vopat pelasi enimm\xc3\xa4kseen viel\xc3\xa4 WHL:ss\xc3\xa4, mutta sai peliaikaa St. Louis Bluesista 25 ottelun verran. H\xc3\xa4n teki niiss\xc3\xa4 tehot 2+3=5 ja ker\xc3\xa4si 48 j\xc3\xa4\xc3\xa4hyminuuttia. Helmikuussa 1996 Vopat kaupattiin Craig Johnsonin, Patrice Tardifin, vuoden 1996 viidennen kierroksen varausvuoron ja vuoden 1997 ensimm\xc3\xa4isen kierroksen varausvuoron kanssa Los Angeles Kingsiin vaihdossa Wayne Gretzkyyn._NEWLINE_Kingsiss\xc3\xa4 Vopat ei murtautunut kokoonpanoon ja h\xc3\xa4n pelasi suurimman osan kausista 1996\xe2\x80\x9397 ja 1997\xe2\x80\x9398 IHL:ss\xc3\xa4 sek\xc3\xa4 AHL:ss\xc3\xa4. Kolmannella Kings-kaudellaan Vopat kaupattiin ensin lokakuussa 1998 Colorado Avalancheen, jossa ei ehtinyt pelata otteluakaan, ennen kuin h\xc3\xa4net kaupattiin sielt\xc3\xa4 Chicago Blackhawksiin vaihdossa Cam Russelliin marraskuussa 1998. Vopat kaupattiin heti viikkoa my\xc3\xb6hemmin Philadelphia Flyersiin vaihdossa Mike Manelukiin ja h\xc3\xa4n pelasi Flyersissa suurimman osan kaudestaan. Vopat aloitti kauden 1999\xe2\x80\x9300 Saksassa, DEL-joukkue Moskitos Essenin riveiss\xc3\xa4, mutta h\xc3\xa4n palasi joulukuussa 1999 Pohjois-Amerikkaan ja Philadelphia Flyersin organisaatioon. Vopat kuitenkin pelasi siell\xc3\xa4 vain farmijoukkue Philadelphia Phantomsissa._NEWLINE_Kaudeksi 2000\xe2\x80\x9301 Vopat siirtyi j\xc3\xa4\xc3\xa4kiekon SM-liigan Pelicansin riveihin. Kaudeksi 2001\xe2\x80\x9302 h\xc3\xa4n siirtyi Tampereen Ilvekseen, mutta siirtyi kesken kauden HIFK:hon joulukuussa 2001. Vopat j\xc3\xa4tti Ilveksen taloudellisten seikkojen takia ja HIFK hankki h\xc3\xa4net koeajalla olleen Jeff Scissonsin tilalle. Kauden j\xc3\xa4\xc3\xa4hyp\xc3\xb6rssin 177 minuutillaan voittanut Vopat viihtyi HIFK:ssa viel\xc3\xa4 seuraavat kolme kautta, vaikka loukkaantumiset olivat v\xc3\xa4lill\xc3\xa4 haittana. H\xc3\xa4n voitti kev\xc3\xa4\xc3\xa4ll\xc3\xa4 2004 SM-pronssia. Vopat nousi HIFK:ssa my\xc3\xb6s fanien suosikiksi._NEWLINE_Vopat aloitti kauden 2005\xe2\x80\x9306 kotimaansa HC Sparta Prahassa, mutta palasi joulukuussa 2005 SM-liigaan ja siirtyi katastrofikauttaan pelanneisiin Jokereihin. H\xc3\xa4nen tuli korvata pitk\xc3\xa4ksi aikaa loukkaantunut Tony Virta. Vuodet 2006\xe2\x80\x932008 Vopat pelasi Ruotsin toiseksi korkeimmalla sarjatasolla HockeyAllsvenskanissa, jossa h\xc3\xa4n edusti Leksands IF:\xc3\xa4\xc3\xa4. Vopat oli kaudella 2007\xe2\x80\x9308 sarjan j\xc3\xa4\xc3\xa4hykuningas 171 minuutillaan. H\xc3\xa4n pelasi kauden 2008\xe2\x80\x9309 Tanskan Oddset Ligaenin Aalborg IK:ssa ja kaudeksi 2009\xe2\x80\x9310 Vopat palasi kasvattajaseuraansa HC Litv\xc3\xadnoviin, jossa h\xc3\xa4n oli Extraliigan runkosarjan j\xc3\xa4\xc3\xa4hykuningas 177 minuutillaan.\n_START_SECTION_\nValmennusura\n_START_PARAGRAPH_\nPeliuransa lopetettuaan valmentajaksi siirtynyt Vopat on aiemmin toiminut WHL-junioriliigan Prince George Cougarsin apuvalmentajana ja kaudella 2016\xe2\x80\x9317 samassa roolissa Kootenay Icessa.\n_START_SECTION_\nMuuta\n_START_PARAGRAPH_\nVopatin isoveli Jan on entinen NHL:ss\xc3\xa4 pelannut j\xc3\xa4\xc3\xa4kiekkopuolustaja.'